L’Udin al piert cu la Lazio e al sbrisse jù in classifiche in maniere avonde preocupante.
La scuadre di balon furlane e je smamide e disorientade vie par dut il timp regolamentâr. Se sul imprin de partide e cjape sù cualchi iniziative, cjatant su la sô strade lis paradis di Berisha, cul passâ dal timp la formazion di Stramaccioni e patìs il potenziâl tecnic plui alt dai aversaris, che a concuistin un rigôr dopo vincjedoi minûts di zûc, lu segnin cun Candreva e a aministrin il rest de partide, intant che i blancs e neris a provin a tirâsi sù, ma ur mancjin il cjâf, lis gjambis e il cerviel par fâlu.
La partide e tache avonde ben pal Udin, stant che dopo cuatri minûts Di Natale al impegne Berisha, che al mande in corner, e lu imite ator dal prin cuart di ore Widmer. La Lazio e supere il moment di dificoltât e al rispuint cjapant sù il guvier de zone nevralgjiche dal cjamp. Suntun cross di Candreva par Klose al intervent in maniere ingjenue Wague e l’arbitri Massa al sivile (in maniere masse gjenerose?) un rigôr pai ospits, che al ven segnât dal stes Candreva.
Il gol cjapât al see lis gjambis al Udin e al met lis alis tai pîts de scuadre di Pioli, che denant di aversaris in dificoltât no fasin masse fature par aministrâ il zûc e il risultât. Il centricjamp dal Udin al è imberdeât di chel laziâl e ancjemò di plui dai siei limits struturâI: dut il repart – comprendût Allan – nol è in zornade e si lu viôt a clâr. Al zire a vueit ancje Bruno Fernandes, intant che Thereau e Di Natale a son bandonâts là indenant.
Sierât il prin timp cuntune conclusion fûr bersai di Candreva, la Lazio e scomence la seconde frazion cun personalitât e energjie gnove, sei in atac ancjemò cun Candreva, che al impegne Karnezis, che in difese, là che Mauricio al neutralize une biele iniziative di Di Natale e Berisha al è presint suntune conclusion di Badu. Si va indenant cussì fintremai ae fin: Stramaccioni al zuie lis cjartis Guilherme e Aguirre al puest di Bruno Fernandes e Thereau, ma la Lazio no si scompon, cun Berisha che al pare chel pôc che al à di parâ, e cussì al puarte a cjase trê ponts impuartants.
Pal Udin chel di îr al è un pas indaûr in graduatorie e une marcje indaûr ancjemò plui fuarte sot di ducj chei altris ponts di viste. Al covente dâsi une dreçade, prin che al sedi masse tart.
fur_Latn fur_Latn fur_Latn fur_Latn fur_Latn fur_Latn